CELEX: 32014D0008(01)
Language: bg
Date: 2014-02-20 00:00:00
Title: 2014/303/ЕС: Решение на Европейската централна банка от 20 февруари 2014 година за забраната за парично финансиране и олихвяването на депозитите на сектор „Държавно управление“ от национални централни банки (ЕЦБ/2014/8)

28.5.2014   
            
            
               BG
            
            
               Официален вестник на Европейския съюз
            
            
               L 159/54
            
         РЕШЕНИЕ НА ЕВРОПЕЙСКАТА ЦЕНТРАЛНА БАНКА
   от 20 февруари 2014 година
   за забраната за парично финансиране и олихвяването на депозитите на сектор „Държавно управление“ от национални централни банки
   
      (ЕЦБ/2014/8)
   
   
      (2014/303/ЕС)
   
   УПРАВИТЕЛНИЯТ СЪВЕТ НА ЕВРОПЕЙСКАТА ЦЕНТРАЛНА БАНКА,
   като взе предвид Договора за функционирането на Европейския съюз, и по-специално член 132, параграф 1, второ тире от него,
   като взе предвид Устава на Европейската система на централните банки и на Европейската централна банка, и по-специално член 34.1, второ тире от него,
   като има предвид, че:
   
               (1)
            
            
               Съгласно член 271, буква г) от Договора за функционирането на Европейския съюз и член 35.6 от Устава на Европейската система на централните банки и на Европейската централна банка във връзка с девето съображение от Регламент (ЕО) № 3603/93 на Съвета (1) на Управителния съвет е възложено да оценява спазването от страна на националните централни банки (НЦБ) на техните задължения, произтичащи от Договорите. За тази цел Управителният съвет наблюдава дали НЦБ спазват забраната за парично финансиране, предвидена в член 123 от Договора за функционирането на Европейския съюз. Настоящото решение има за цел да изясни критериите, които Европейската централна банка (ЕЦБ) ще прилага по отношение на олихвяването на депозитите на сектор „Държавно управление“ и публичните органи в техните централни банки във връзка със забраната на Договора за парично финансиране за целите на горепосочената функция по наблюдение на Управителния съвет.
            
         
               (2)
            
            
               За да наблюдава спазването на забраната за парично финансиране, предвидена в член 123 от Договора за функционирането на Европейския съюз, ЕЦБ ще взема предвид олихвяването на депозитите на сектор „Държавно управление“, което не трябва да бъде в по-голям размер от олихвяването на базата на съответните лихвени проценти на паричния пазар. Настоящото решение определя пазарните лихвени проценти, които ще служат като тавани за олихвяването на депозитите на сектор „Държавно управление“ и които ще бъдат вземани предвид при наблюдаването на спазването на Договора от 1 декември 2014 г.,
            
         ПРИЕ НАСТОЯЩОТО РЕШЕНИЕ:
   Член 1
   Определения
   За целите на настоящото решение:
   
               а)
            
            
               „сектор „Държавно управление““ означава всички публичноправни субекти, посочени в член 123 от Договора, както се тълкува в контекста на Регламент (ЕО) № 3603/93, с изключение на кредитни институции, които са публична собственост и които при предоставянето на резерви от НЦБ се третират от НЦБ и от ЕЦБ като частни кредитни институции;
            
         
               б)
            
            
               „депозити на сектор „Държавно управление““ означава овърнайт депозити и срочни депозити, приемани от НЦБ от сектор „Държавно управление“;
            
         
               в)
            
            
               „пазарен лихвен процент по необезпечени овърнайт депозити“ означава: i) по отношение на овърнайт депозити в евро — индекса на средни лихвени проценти по овърнайт депозити в евро (ЕОНИА); и ii) по отношение на овърнайт депозити в различна валута — съпоставим лихвен процент;
            
         
               г)
            
            
               „пазарен лихвен процент по обезпечени депозити“ означава: i) по отношение на срочни депозити в евро — лихвен процент, предлаган на пазара на репо сделки в евро (ЮРЕПО) със съпоставим матуритет, ако има такъв; и ii) по отношение на срочни депозити в различна валута — съпоставим лихвен процент.
            
         Член 2
   Олихвяване на депозити на сектор „Държавно управление“ и спазване на забраната за парично финансиране
   1.   За целите на наблюдаването на спазването на забраната за парично финансиране се прилагат следните тавани за олихвяването на депозити на сектор „Държавно управление“ при НЦБ:
   
               а)
            
            
               за овърнайт депозити — пазарният лихвен процент по необезпечени овърнайт депозити;
            
         
               б)
            
            
               за срочни депозити — пазарният лихвен процент по обезпечени депозити или, ако няма такъв, пазарният лихвен процент по необезпечени овърнайт депозити.
            
         2.   Спазването на посочените в параграф 1 тавани се оценява в контекста на всички релевантни факти, специфични за всеки отделен случай.
   Член 3
   Влизане в сила
   1.   Разпоредбите на настоящото решение се прилагат от ЕЦБ от 1 декември 2014 г.
   2.   Настоящото решение влиза в сила на 22 февруари 2014 г.
   
      Съставено във Франкфурт на Майн на 20 февруари 2014 година.
      
         
            Председател на ЕЦБ
         
         Mario DRAGHI
      
   
   
      (1)  Регламент (ЕО) № 3603/93 на Съвета от 13 декември 1993 г. за уточняване на дефинициите за прилагането на забраните, посочени в член 104 и член 104б, параграф 1 от Договора (ОВ L 332, 31.12.1993 г., стр. 1).